Αρένα Ντονμπάς

Η Ντόνμπας Αρένα ή Ντονμπάς Αρένα (ουκρανικά: Донбас Арена, ρωσικά: Донбасc Арена) είναι ένα γήπεδο με φυσικό χλοοτάπητα στο Ντόνετσκ της Ουκρανίας που άνοιξε τις πύλες του στο κοινό στις 29 Αυγούστου 2009. Το στάδιο βρίσκεται στο κέντρο της πόλης, στο πάρκο Λένιν Κομσομόλ. Με χωρητικότητα 52.518 θεατών, το γήπεδο φιλοξενεί τους αγώνες της ΦΚ Σαχτάρ Ντονέτσκ, ενώ φιλοξένησε και μερικούς αγώνες του Euro 2012. Αποτελεί επίσης ένα από τα πλέον πολυσύχναστα σημεία της νυχτερινής ζωής του Ντόνετσκ. Το 2014, εξαιτίας του Πολέμου στο Ντονμπάς, το γήπεδο έκλεισε.

Το αρχικά εκτημώμενο κόστος της κατασκευής υπολογιζόταν στα 150 εκατομμύρια ευρώ. Άλλα 15 εκατομμύρια ξοδεύτηκαν για την κατασκευή ενός πάρκου ψυχαγωγίας πέριξ του γηπέδου. Το τελικό κόστος του σχεδίου αναμένεται να φτάσει τα 300 εκατομμύρια ευρώ.

Το όνομα του γηπέδου παραπέμπει στο συντομευμένο όνομα της βιομηχανικής περιοχής της λεκάνης του Ντόνετσκ, ως εκ τούτου, - Donbas. Πάντως το επίσημο όνομα στα αγγλικά προφέρεται σύμφωνα με την ρωσική γλώσσα.

Κατασκευή και σχεδιασμός 
Η κατασκευή ξεκίνησε το 2006. Ο γενικός ανάδοχος του έργου ήταν η τουρκική εταιρία ENKA. Το γήπεδο ολοκληρώθηκε και άνοιξε τις πύλες του στο κοινό το 2009. Περίπου 1.600 ειδικοί, κυρίως Τούρκοι, ασχολήθηκαν με την κατασκευή του.

Η Ντονμπάς Αρένα σχεδιάστηκε από την ArupSport, που επίσης σχεδίασε τα Σίτι οφ Μάντσεστερ Στέιντιουμ (Μάντσεστερ, Αγγλία), Allianz Arena (Μόναχο, Γερμανία) και Εθνικό Στάδιο Πεκίνου (Πεκίνο, Κίνα). Το υψωμένο στέγαστρο κάνει το γήπεδο να μοιάζει με ιπτάμενο δίσκο. Το γήπεδο έχει σχήμα ωοειδές και μια γυαλιστερή πρόσοψη και βρίσκεται κοντά στο Περιφερειακό Αθλητικό Συγκρότημα Ολιμπίσκι. Η οροφή του γηπέδου έχει κλίση από τα βόρεια προς τα νότια ταιριάζοντας με αυτό τον τρόπο με το τοπίο και συνεισφέροντας στον φυσικό φωτισμό και αερισμό του χλοοτάπητα. Ο εξωτερικός φωτισμός του κάνει το γήπεδο να λάμπει τη νύχτα.

Εγκαίνια 
Η Ντονμπάς Αρένα ολοκληρώθηκε νωρίτερα από το χρονοδιάγραμμα, αλλά τα επίσημα εγκαίνια αναβλήθηκαν για τις 29 Αυγούστου 2009 για να συμπέσουν με την Ουκρανική αργία της Μέρας των Ανθρακωρύχων, αλλά και με την μέρα της πόλης του Ντόνετσκ. Το Ντόνετσκ βρίσκεται στην περιοχή του Ντόνμπας, μια περιοχή εξόρυξης, και η συγκεκριμένη ημερομηνία επιλέχτηκε για τον συμβολισμό της. Ο κύριος μισθωτής των εγκαταστάσεων ονομάζεται ΦΚ Σαχτάρ Ντονέτσκ ("Ανθρακωρύχοι του Ντόνετσκ").

Η Αμερικανίδα καλλιτέχνης της ποπ/ριθμ εντ μπλουζ Μπιγιονσέ πραγματοποίησε εκεί συναυλία στα πλαίσια της περιοδείας της με τίτλο I Am... Tour το βράδυ των εγκαινίων του γηπέδου. Αυτή ήταν η πρώτη ζωντανή εμφάνιση της Μπιγιονσέ επί ουκρανικού εδάφους. Η Μπιγιονσέ ερμήνευσε το πασίγνωστο κομμάτι της Halo για να τιμήσει την μνήμη του Μάικλ Τζάκσον, ο οποίος θα είχε τα γενέθλιά του εκείνη την ημέρα.

Αρκετοί επίσημοι εκπρόσωποι της ηγεσίας του κράτους παραβρέθηκαν στην εκδήλωση, την παραγωγή της οποίας ανέλαβε η K-events Filmmaster Group. Τα εγκαίνια του γηπέδου βραβεύτηκαν ως Γεγονός της Χρονιάς στα Stadium Business Awards στις 18 Ιουνίου 2010 στο Δουβλίνο.

Ο πρώτος αγώνας της Σαχτάρ Ντόνεστκ στο γήπεδο ήταν μια νίκη με 4–0 για την Ουκρανική Πρέμιερ Λιγκ για την 8η αγωνιστική της σεζόν 2009–10 στις 27 Σεπτεμβρίου 2009 με αντίπαλο την ΦΚ Ομπολόν Κιέβου.

Αγώνες για το Euro 2012

Πόλεμος στο Ντονμπάς (2014-σήμερα) 
Το 2014, ξέσπασε ο Πόλεμος στο Ντονμπάς και υπήρξαν βίαιες συγκρούσεις μεταξύ των δυνάμεων της Ουκρανίας και των φιλορώσων αυτονομιστών της αυτοανακηρυχθείσας Λαϊκής Δημοκρατίας του Ντονέτσκ. Το γήπεδο έκλεισε για το κοινό και η Σαχτάρ, αναγκάστηκε να εγκαταλείψει την έδρα της. Από τότε, έχει υποστεί πολλές ζημιές, από τους συνεχείς βομβαρδισμούς.

Πανόραμα

Παραπομπές

Εξωτερικοί σύνδεσμοι 

 Η επίσημη ιστοσελίδα της Donbass Arena
 Ρινάτ Αχμέτοφ: Το όνομα του νέου γηπέδου θα είναι Donbass Arena

Στάδια ποδοσφαίρου στην Ουκρανία
ΦΚ Σαχτάρ Ντονέτσκ
Στάδια Ευρωπαϊκού Πρωταθλήματος Ποδοσφαίρου 2012